b'\n_START_ARTICLE_\nGelis\n_START_SECTION_\nSud\xc4\x97tis\n_START_PARAGRAPH_\nGeliuose trimatis susijungusi\xc5\xb3 daleli\xc5\xb3 tinklas sutvirtina skyst\xc4\x85 faz\xc4\x99 (tirpikl\xc4\xaf). Dalel\xc4\x97s jungiasi cheminiais ry\xc5\xa1iais ar fizikin\xc4\x97mis s\xc4\x85veikomis. Skyst\xc4\x85ja faze gali b\xc5\xabti bet koks skystis, da\xc5\xbeniausiai vanduo, bet taip pat aliejus, skysti angliavandeniliai (pvz., benzinas) ir kt. Did\xc5\xbei\xc4\x85j\xc4\x85 dal\xc4\xaf gelio med\xc5\xbeiagos sudaro skystis, tod\xc4\x97l geliai pagal tank\xc4\xaf yra artimi juos sudarantiems skys\xc4\x8diams._NEWLINE_Atskiras geli\xc5\xb3 variantas yra aerogelis, kuris vietoj skystosios faz\xc4\x97s turi dujin\xc4\x99 faz\xc4\x99. Jie gaunami kitaip, nei skystiniai geliai.\n_START_SECTION_\nOrganogeliai\n_START_PARAGRAPH_\nOrganogelis yra gelis (nekristalin\xc4\x97, nestikli\xc5\xa1ka med\xc5\xbeiaga), sudarytas i\xc5\xa1 organinio skys\xc4\x8dio, sukaustyto trima\xc4\x8diame tinkle. Tirpiklis gali b\xc5\xabti mineralin\xc4\x97 alyva, augalinis aliejus, organinis tirpiklis. Tinkladar\xc4\x97s faz\xc4\x97s junginio tirpumas ir daleli\xc5\xb3 dydis lemia susidaran\xc4\x8dio organogelio elastingum\xc4\x85 ir tvirtum\xc4\x85. Organogeliai susidaro tinkladario junginio molekul\xc4\x97ms susimontuojant \xc4\xaf trimat\xc4\xaf tinkl\xc4\x85._NEWLINE_Organogeliai gali b\xc5\xabti naudojami daugelyje sri\xc4\x8di\xc5\xb3, pvz., kuriant farmacinius, kosmetinius gaminius, meno k\xc5\xabrini\xc5\xb3 konservantus, maisto produktus.\n_START_SECTION_\nKserogeliai\n_START_PARAGRAPH_\nKserogelis yra kieta med\xc5\xbeiaga, susidaranti i\xc5\xa1 d\xc5\xbei\xc5\xabstan\xc4\x8dio ir netrukdomai susitraukian\xc4\x8dio gelio._NEWLINE__NEWLINE_Kserogeliai paprastai i\xc5\xa1laiko didel\xc4\xaf por\xc4\x97tum\xc4\x85 (iki 25\xc2\xa0%), labai didel\xc4\xaf pavir\xc5\xa1iaus plot\xc4\x85 (iki 150\xe2\x80\x93900 m\xc2\xb2/g), o j\xc5\xb3 poros b\xc5\xabna itin ma\xc5\xbeos (1-10 nm). Kai tirpiklis \xc5\xa1alinamas hiperkritin\xc4\x97mis s\xc4\x85lygomis, tinklas nesusitraukia, ir gali susidaryti itin ma\xc5\xbeo tankio med\xc5\xbeiaga, vadinama aerogeliu._NEWLINE_Kai kuriuos kserogelius kaitinant auk\xc5\xa1toje temperat\xc5\xabroje vyksta klampusis sukepimas (kserogelis traukiasi d\xc4\x97l klampaus tek\xc4\x97jimo) ir por\xc4\x97tas kserogelis virsta tankiu stiklu.'